BE8 ย้ำธุรกิจโต! รายได้ปี 66 แตะ 2 พันลบ. ขึ้นแท่นผู้นำ “ดิจิทัลทรานส์ฟอร์ม”
BE8 ลั่น! ครบรอบ 1 ปี เข้าตลาด mai ตอกย้ำศักยภาพการเติบโตที่แข็งแกร่ง ปูพรมสร้างโอกาสทางธุรกิจ พร้อมขึ้นแท่นผู้นำดิจิทัลทรานส์ฟอร์มแบบครบวงจร ซึ่งในปี 66 ผลการดำเนินงานจะเติบโตอย่างโดดเด่น มีรายได้รวมกว่า 2,000 ล้านบาท
BE8 ตอกย้ำธุรกิจโตแกร่งทุกมิติ ปักธงรายได้ปี 66 แตะ 2 พันลบ. พร้อมขึ้นแท่นผู้นำ “ดิจิทัลทรานส์ฟอร์ม”
11 พ.ย. 2565

นายอภิเษก เทวินทรภักติ ประธานเจ้าหน้าที่บริหาร บริษัท เบริล 8 พลัส จำกัด (มหาชน) หรือ BE8 ผู้นำด้าน Digital Transformation แบบครบวงจร เปิดเผยว่า  ผลการดำเนินงานของบริษัทและบริษัทย่อยประจำไตรมาส 3/2565  ยังคงทำสถิติสูงสุดใหม่ (New High) อย่างต่อเนื่อง โดยมีกำไรสุทธิ 35.12 ล้านบาท เพิ่มขึ้น 67.34% เมื่อเทียบกับงวดเดียวกันของปีก่อนหน้าที่มีกำไรสุทธิ 20.99 ล้านบาท
ขณะที่มีรายได้จากการขายและให้บริการ 209.45 ล้านบาท เพิ่มขึ้นจากงวดเดียวกันของปีก่อน 115.02 ล้านบาท คิดเป็นอัตราเพิ่มขึ้น 121.80% โดยเพิ่มขึ้นจากการขยายฐานลูกค้า ทั้งในส่วนการให้คำปรึกษาด้านกลยุทธ์และเทคโนโลยี รวมถึงการขายและการให้เช่าใช้สิทธิการใช้งาน และเพิ่มขึ้นจากการรับรู้รายได้ของบริษัท เอคซเทนด์ ไอที รีซอร์ส จำกัด สำหรับเดือนกันยายน 2565 จำนวน 59.74 ล้านบาท
ส่วนผลการดำเนินงานสำหรับงวด 9 เดือนปี 2565 บริษัทและบริษัทย่อย มีกำไรสุทธิ 88.92 ล้านบาท เพิ่มขึ้นจากงวดเดียวกันของปีก่อน 28.71 ล้านบาท คิดเป็นอัตราการเพิ่มขึ้น 47.68% ขณะที่มีรายได้จากการขายและให้บริการ 468.16 ล้านบาท เพิ่มขึ้นจากงวดเดียวกันของปีก่อน 194.92 ล้านบาท คิดเป็นอัตราเพิ่มขึ้น 71.34%  ซึ่งเป็นการเพิ่มขึ้นจากการรับงานโครงการขนาดใหญ่และการขยายฐานลูกค้า รวมถึงการรับรู้รายได้ของบริษัท เอคซเทนด์ ไอที รีซอร์ส จำกัด ตั้งแต่เดือน กันยายน 2565 เป็นต้นไป
สำหรับผลการดำเนินของกลุ่ม BE8  มีการเติบโตก้าวกระโดดอย่างต่อเนื่อง ซึ่งเป็นผลมาจากการเติบโตของธุรกิจหลัก รวมทั้งแผนยุทธศาสตร์ของบริษัทที่มีการควบรวมกิจการกับ บริษัท เอคซเทนด์ ไอที รีซอร์ส จำกัด หรือ X10  ยักษ์ใหญ่ด้านโครงสร้างการเชื่อมต่อระบบ Technology Integration และร่วมลงทุนกับบริษัท วานิลลา แอนด์ เฟรนด์ และ บริษัท เทคซอส มีเดีย จำกัด เพื่อต่อยอดธุรกิจสร้าง Ecosystem  รวมทั้งแผนควบรวมกิจการกับบริษัทบริษัท เบย์ คอมพิวติ้ง จำกัด (Baycoms) ซึ่งเป็นผู้นำ Cyber Security อันดับต้นๆ ของประเทศ  ซึ่งในปี 2566 ผลการดำเนินงานของกลุ่ม BE8 ปีจะเติบโตอย่างโดดเด่น มีรายได้รวมกว่า 2,000 ล้านบาท
“ภาพรวม BE8 มีความแข็งแกร่งทั้งผลการดำเนินงาน ปัจจัยพื้นฐานและฐานะการเงิน โดยสิ้นสุดวันที่ 30 กันยายน 2565 BE8 มีสินทรัพย์รวมมากถึง 1,756 ล้านบาท เพิ่มขึ้น 130% เมื่อเทียบกับงวดสิ้นสุด 31 ธันวาคม 2564 ที่มีสินทรัพย์รวม 761.46 ล้านบาท  ขณะที่ส่วนของผู้ถือหุ้นเติบโตกว่า 104% ซึ่งเป็นผลจากกำไรจากการดำเนินงาน” นายอภิเษก กล่าว
โดยเมื่อวันที่ 8 พฤศจิกายน 2565 ที่ผ่านมา ถือเป็นวันครบรอบ 1 ปีที่  BE8 เข้าจดทะเบียนในตลาดหลักทรัพย์ mai  ซึ่งถือเป็นก้าวที่สำคัญของการสร้างโอกาสทางธุรกิจให้มีศักยภาพและแข็งแกร่งขึ้นในทุกมิติ ทั้งการควบรวมกิจการกับบริษัท เอคซเทนด์ ไอที รีซอร์ส จำกัด (X10) และบริษัท เบย์ คอมพิวติ้ง จำกัด (Baycoms) ที่เข้ามาเสริมศักยภาพทางด้านนวัตกรรมเทคโนโลยี  ความเชี่ยวชาญด้าน Cyber Security  รวมถึงบุคลากรที่มีความเชี่ยวชาญกว่า 1,000 คน เพื่อประกอบภาพ Digital Transformation Ecosystem ที่สมบูรณ์แบบและก้าวเป็นผู้นำอุตสาหกรรมอย่างมั่นคงและยั่งยืน ขึ้นแท่นผู้นำธุรกิจที่ปรึกษาด้าน Digital Transformation แบบครบวงจร
“ตั้งแต่ BEB เข้ามาจดทะเบียนในตลาด mai เติบโตทุกมิติ ทั้งการขยายธุรกิจ ผลประกอบการสร้างผลตอบแทนที่ดีกลับสู่ผู้ถือหุ้น จากราคาเสนอขายไอพีโอ ที่หุ้นละ 10 บาท โดยล่าสุดวันที่ 8 พ.ย 2565 ราคาหุ้น BE8 ปิดที่ 61.00 มูลค่าหลักทรัพย์ตามราคาตลาด (มาร์เก็ตแคป) อยู่ที่ 13,090.26 ล้านบาท พร้อมขึ้นแท่นผู้นำธุรกิจที่ปรึกษาด้าน Digital Transformation แบบครบวงจรที่เติบโตทั้งรายได้และผลกำไรในอนาคต” นายอภิเษก กล่าว